정조 15년
辛亥二月二十九日辰時上御熙政堂大臣備局堂上引見入侍時左議政蔡濟恭行司直鄭昌順兵曹判書金文淳戶曹判書趙鼎鎭刑曹判書權開城留守具庠行副司直趙心泰副校理尹光普修撰尹致性獻納申大尹特平姜文會正言玄重祚左副承旨朴聖泰假注書鄭尙愚事變假注書李毅遠記事官洪樂游徐有聞以次進伏訖上曰左承旨入侍出榻敎毅遠承命出傳左承旨李晩秀進伏濟恭曰仙寢祗謁鑾輿穩旋聖體若何上曰一樣矣濟恭曰王大妃殿氣候何如上曰一樣矣濟恭曰惠慶宮氣候何如上曰一樣矣濟恭曰望雨之際幸得喜雨或慮其未周洽矣今日見之則路頗泥濘春雨止此足矣牟麥必當顯勝矣上曰眞可謂好雨知時潤物無聲而麥農庶可慰滿至於蔬菜亦必靑茁矣濟恭曰然矣上曰日前萬頃人擊錚事卿知之乎濟恭曰臣於陪班聞之矣上曰判尹以無知一樵童虛謊之說入來政院至於微稟豈不可怪乎近來人少有事端必輒謊張如此誠可悶矣聞承旨言判尹議于卿而入來微稟云果然乎濟恭曰臣則未嘗使之入稟而其日判尹來見臣謂將入稟臣不能挽止矣上曰本事則渠之六寸欲逞憾於還上檢督書給原情使之上來投呈而所謂原情語無倫脊云以還穀侵徵之事至有此等之事民習誠可痛惡而此漢則不過聽其六寸之指揮不足深誅矣濟恭曰厥漢則全無知覺書中何語亦似不知而其六寸則不可不痛治矣上曰厥漢已令移送畿營嚴刑後下送本道使道伯勘處矣濟恭曰此亦出於近來鄕民輩無難上言之弊矣以臣所見聞言之昔則動駕時或有擊錚人則人皆驚問何事矣近日則擊錚輒多聞者視若尋常今番幸行時擊錚至於二十八人云園寢回鑾不過一朔而又若是夥多實關紀綱豈不可悶乎上曰不但路傍擊錚亦有自山下來鳴錚不止者甚至於直進駕前稱有可達之辭云寧有是耶今番之止於二十八人卽高陽倅拿入嚴飭後稍減其數而然也濟恭曰上言則或自政院拔之故近則雖非四件事皆欲擊錚云矣上曰今番上言亦無非猥濫啓下者幾張乎晩秀曰七十一張內四十張下各該司二十八張以猥濫拔之矣上曰凡民有冤許令訴告設擊錚上言之法法意豈不美好而俗習不古堂陛漸夷近日痼弊中不可不釐正者擊錚上言之猥越也全然防塞雖近於因噎廢食若其禁止之方亦豈無其道乎此後擊錚城內則通衢大路外如街巷橋溝一竝嚴禁設或冒禁除非特敎切勿出付該曹事定式通衢大路自有兩營留陣雖權除之時足可禁戢矣至於城外則擊錚與上言之猥濫屑越者雖屬四件內事不待處決無端以一事再呈者該房勿爲抄啓試曹勿爲捧供甚者竝付該道科罪京居人令攸司勘治事分付定式施行可也文淳曰然則恐擊錚上言者全向通衢矣上曰宜開一條路竝與通衢而防塞則亦非通下情之道矣上曰次對爲之濟恭曰此咸鏡監司李文源狀啓也以爲假率軍官已有前道臣增額減錢之論而亦不無相礙之端苟欲增額則疊役更起又生一弊番假率給代者五百二十八名減番三分之一則雇番之錢亦隨而減各庫所付九百二十四名雖減五錢不必給代排朔所付六千五百二十八名竝減五錢則三衙門排朔欠縮爲三千二百六十四兩而本府則邑力稍裕一年五百金見縮無甚利害至於中營則一年三百餘兩見減實難成樣故自臣營拮据給代計料而臣於營下場市聚會之日曉諭軍民以本營軍伍中哨官把摠倉監許畀假率雖千別將如有可堪者次次陞遷一經首任雖係軍案除其番錢則頗有聳動之意而闕額千餘名旬月之內無撓充定侵徵之弊庶幾可息臣營纔已釐正南兵營亦以爲例道內各邑不待申令必當矯革爲辭矣北路假率民弊滋甚矯救沒策道臣請於年例所捧一兩五錢之中減其五錢其損上益下良足可喜況諸般區處已有定規依狀辭施行之意分付南北兵營及道內州郡亦必檢飭務除宿弊無使一民或有向隅之歎事亦爲申飭道臣何如上曰依爲之出擧條濟恭曰此咸鏡監司李文源狀啓也以爲放債收息之規其來已久本錢爲三萬九百餘兩每年利錢八千二百兩零分排於軍需等各庫爲支用之資而法久弊生民不聊生以本計息則遠者爲百倍近者亦不下數十倍臣於待罪嶺藩時亦有債弊旣捐數萬斛耗條給代彌縫而北道穀簿比諸嶺南多寡懸殊每年加分耗中折米三千石自今年許畀臣營則量宜塡補以祛積痼倒懸之弊而債本之散在民間者覈其貧富富則收之貧則減之流亡絶戶蕩減所收數爻付之本營賑庫以擬備荒事請令廟堂稟處矣無論營邑債放則弊隨事勢之所不免今此狀辭說盡債民至苦之狀其所顚連如在目前如有拯溺之術何可晷刻玩愒乎但其救弊以加分耗折米三千石爲請加分之硬定石數本非美事或當豐歲民不願加受而以其加耗之有定限官不得不加給則債錢之人雖或除弊受還之民獨不生弊乎且挽近以來京外之欲除民弊者輒以加分耗給代爲言臣則或慮其除一弊而又生一弊申飭道臣更爲思量從他條如得好策追後論理狀聞之意分付何如上曰依爲之出擧條上曰北營以邊門重地錢貨之儲置實是緩急之需而今欲貿穀嗣歲備豫則或似有理矣觀乎此狀則又欲以還耗爲蕩債之給代一邊以錢而貿穀一邊以穀而作錢未知便否之如何且嶺營完營平閫皆蕩債北營又以債弊爲言當初放債卽道帥臣之私事而弊生後輒請朝家區劃豈不大損國體乎然民弊旣云如此依卿言關問好矣濟恭曰嶺南之架山山城其緩急可恃卽一路之最故積置錢穀道臣親自句檢法意豈徒然哉近見架山錢穀文書所置錢貨初爲二十一萬餘兩而直以各人等貸下未捧行行懸錄者不啻爲累萬兩見今庫儲無一餘存凡庫貨之監色輩鼠竊狗偸容或有之而稱以各人貸下則其非監色偸竊可知此不過前後道臣有拘於守令之勢力顔私隨所請貸下任其推托不報遂至於經歲經年仍成鬼錄此是流來弊習雖非可責於時道臣者而蓋其不能典守莫非前後道臣忽於奉公之致可勝痛歎平安兵營纔以軍需錢三四萬兩之入於逋欠無路徵出朝家令此後兵使歲備五千兩以充其數而止則架山錢亦軍需也行於西閫之事何獨於嶺營有所持疑乎自今爲始分付嶺營道臣之經秋捧者每年以五千兩送置山城作爲封不動以其形止報于本司以考勤慢之意永爲定式施行而上所云各人未捧亦當有可捧之處又以每年自備者鱗次充補以準當初二十一萬之數則如是而止未爲不可嗣後道臣又或有拘私散貸之弊則該道臣隨所聞筵達重勘斷不可已適見嶺營文簿不勝歎慨敢此仰達矣上曰依爲之出擧條濟恭曰臣嘗待罪度支細究財匱弊源莫非預下二字爲之祟也蓋預下名曰引等而及到當報之等必百計圖囑又受當等所下所謂前日預下遂作舊遺在雖載文簿實則無用如是之故各項財用漸就耗渴度支如此則惠廳亦可知矣惠廳度支卽朝廷重臣之所主管而不念國計之重每有襲謬之擧事之慨然莫此爲甚從今以後嚴立禁防無論度支惠廳如有預下之事則廟堂隨聞請勘以爲警勵之地恐不可已矣上曰依爲之大抵此等事有司者不敢行其己私專在於廟堂廟堂察禁則有司之臣自然有畏憚之心故耳今聞卿言深得廟堂之體極是極是戶惠廳預下預賣之弊自此或可少息而最是托辭均廳之奸弊雖廟堂易致見欺宜從弊竇釐正先自均貿事退與該堂相議嚴立科條別爲草記定式可也出擧條上曰此等弊瘼之釐革專係戶惠堂之得人惠堂則今不登筵而戶判則予知其人雖或才不逮似無手闊之理矣曾聞戶郞善爲云矣濟恭曰進宴時臣則判堂而戶判則郞廳矣其時凡事一委而皆有條理亦甚精約臣則嘗知以可用之人而戶判則誠得人矣上曰然矣濟恭曰當此各司經用匱乏之時下隷之數外加出其弊不可勝言近年以來私勝法弛凡有權設都監吏隷之任使於前者堂上拘於顔私都監臨罷之時輒皆從自願送付於米布衙門與各軍門其數不知爲幾許則料布之昔無今有者實爲各衙門一大痼弊此後則雖設都監事了之日分處吏隷之規一倂嚴防如是定式之後復若襲謬則分送與受置之當該堂上同爲論罪斷不饒貸以此出擧條預爲申飭何如上曰依爲之予則曰各司費用之尾閭姑無論以吏隷言之昔之十人所食者今則二十人食之在渠輩分食豈若都食乎此後更以移屬之加出二字提說者與受之堂郞直以制書有違律論事分付禁府使之載錄可也出擧條昌順曰大臣旣以嶺營南倉儲積錢貨之空虛至請此後道伯定數別備依西閫之例矣南倉錢年前十萬兩蕩債之擧實出於軫民隱除痼弊之聖意自下奉行固當分其可捧與不可捧者以爲存減當初一竝蕩減者未免混同之歸而蕩債擧條中又以每年萬兩式徵捧限十年滿元數後永爲蕩滌爲言則此與白地全減亦有異矣今幾十餘年臣在嶺營時只行一番徵捧以一萬三千兩之數記簿而歸其後屢年廟堂初不飭捧道臣亦不關念置之相忘已有違於信朝令之意旣不欲徵捧則無寧蕩減之爲愈不然則亦當依初令逐年分徵如當初擧條宜矣不可置於不捧不減之科矣上曰大臣之意何如濟恭曰當初令甲之每年捧一萬之數以充元數今始因重臣所奏而知之矣定式旣如此則伊後道臣之置之忘域慢不擧行極涉未妥關問委折於道伯待報辭上來更爲從長稟處何如上曰依爲之前伯旣滿瓜捧二年條尤無慮如難捧雖別備此道伯時二萬兩入庫必無不爲之理一體關問可也出擧條上曰三南大同駄之止宿水原店事果何以爲之乎濟恭曰姑未決定矣大抵行旅止宿元無定處程道遠近亦各不同假使午抵店舍可以前進而必欲止宿一定無越終恐難行之事以此趑趄報狀姑未題送矣上曰誠心延接則行旅自當止宿豈可勒定宿所乎濟恭曰至於發關三南則尤似有弊如鳥嶺作路之人皆欲由水原則板橋店恐失利板橋亦南出初站之大店舍也不可不念矣上曰訓將之意何如心泰曰發關三南云云非謂迂路僻縣之人皆令勒送水原也如湖南湖西諸邑之大同本多從水原作路而自振威有二路程道則無甚遠近不可不使捨間路而由水原矣尋常行旅則勿論止宿與中火只當各從其願不可强勸而至於大同駄則乃是吏屬領來者使各該倅預爲曉飭使之行過水原必爲止宿則恐非甚難之事且大同布木非孤店之所可止稅接置看守亦莫如水原大抵店幕設置之初不可不另加顧恤使之奠接以爲邑治殷富之一助而行旅延接若藉數三年官力則其後店舍漸盛程道漸熟當不招而自來矣上曰商旅外官行亦皆越站而去云果何故也心泰曰臣待罪本邑時見之則店民之接待行旅無異他店而至於官行之不爲止宿似因誤專誤聞而然矣上曰勿論如此如彼從速善爲決處俾店民得以奠接也左相旣築室本土卽鄕中尊位時府使亦當詳密爲之訓將毋曰已遞邑倅凡於水原視若在任時與時府使商確而議決於左相可也心泰曰臣於水原事豈敢論遞任與否謹當竭誠講確矣文淳曰陵幸回鑾後隨駕軍兵犒饋各該營擧行乃是法例而在前御營廳不爲隨駕時別抄犒饋自該廳有難別爲辦備權付本曹一自其後非本廳隨駕則毋論設犒饋乾犒饋便成前例每屬本曹不但事面之苟艱實亦意義之不當此後則依前使本廳擧行事分付何如上曰依爲之出擧條上曰湖西鄭哥山訟事果孰非孰是耶刑判旣經道伯果知之乎曰大體鄭則多族李則有勢鄭哥落訟後兩次私掘極其悍毒李則仍復封築亦甚苟艱兩隻俱無形而李哥則買取其外家置塜之地一洞壑俱是李哥買得之物而與鄭哥之墳爲八十餘步旣葬之塜似不可掘矣上曰鄭哥果似悍毒矣李哥之外家誰也何爲有勢也曰鄭哥不過鄕班李哥外家卽權濟應之一家矣上曰此山訟卽三次分付於道臣者而尙不決處屢煩登聞前後道臣事誠可怪矣曰捕廳罪人有刑配之命而此與尋常罪人有異自臣曹不敢擅便故敢達矣上曰其罪狀予亦未能記得而多年滯囚不必持難嚴刑三次絶島爲奴或充軍可也庠曰日前下敎軫念臣營矯救之方特命稟處矣上曰卿於每筵輒稱弊瘼故予於語次偶及之矣何嘗使卿稟處乎果有何可稟乎庠曰日前擧條姑未下今則無可稟者矣上曰擧條果何事乎庠曰豆太耗請得事也上曰若得此則果能使松營復舊乎庠曰不敢以復舊質言仰達而前所鳩聚者卽番錢千餘兩査得錢千餘兩近三千之數又若得豆太耗作錢放債則庶可當一隅上命擧條持入上曰臺臣進前可也大尹等以次進前上曰昨日聞有新啓是兩司合啓乎大尹等曰然矣上曰果是何啓也大尹等曰卽簡賊孥籍啓辭矣上曰昨日傳啓尙不下批使臺臣經宿臺廳今日使之登筵者予欲有下詢於臺臣故也勿論在簡與李在簡苟有可討之罪則何爲而一向寂然無人說到在簡二字到今有何新出之罪案而發此新啓其故何也大尹等曰昨年孥籍之啓旣承依啓之聖批而傳旨久未下應行之典尙未擧行矣日前李運彬疏批有第二件事不允之敎前下批旨便歸勿施故臣等有此發啓矣上曰不允二字若改下則將停此啓乎大抵李運彬疏已萬萬怪駭前則無一人聲罪在簡近日以來或疏或啓相繼迭發果是何故也憲臺則生疎而獻納則屢經臺職必當知其委折詳奏可也大尹曰臣則不入三司已爲朞年矣上曰朞年後除職云云卽謂予靳點也予果靳點矣臺臣姓名聞之已熟名曰申大某則似是士族而左右東西不可以士夫待之予之靳點者卽此也而敢以朞年後除職等說肆然奏達於前席臺臣事萬萬以下缺